b"\n_START_ARTICLE_\nTeatre del Cercle Barcelon\xc3\xa8s de Sant Josep\n_START_SECTION_\nDescripci\xc3\xb3\n_START_PARAGRAPH_\nUbicat al districte de Ciutat Vella, aquest habitatge entre mitgeres es troba a l'illa de cases delimitada pels carrers de Verdaguer i Call\xc3\xads, de Sant Pere m\xc3\xa9s Alt, de la Mare de D\xc3\xa9u del Pilar i de Sant Pere Mitj\xc3\xa0. Disposa de dues fa\xc3\xa7anes: la principal, afrontada al Carrer de Verdaguer i Call\xc3\xads, i la del jard\xc3\xad, disposada perpendicularment a la primera. L'acc\xc3\xa9s principal es produeix des del carrer Verdaguer i Call\xc3\xads._NEWLINE_De planta rectangular, l'estructura en al\xc3\xa7at de la casa compr\xc3\xa8n planta baixa, principal, tres pisos i terrat. Per b\xc3\xa9 que l'acc\xc3\xa9s principal es devia produir en origen a trav\xc3\xa9s dels portals de planta baixa afrontats al carrer, avui es realitza per mitj\xc3\xa0 d'una escala que mena al pati elevat de la casa._NEWLINE_Les dues fa\xc3\xa7anes de la casa estructuren les seves obertures en eixos verticals de ritme regular: portals a planta baixa, balcons ampitats al principal i el primer pis i finestres en els dos darrers pisos. Els murs d'ambdues fa\xc3\xa7anes estan revestits amb morter. Els emmarcaments i les llosanes dels balcons de la fa\xc3\xa7ana principal s\xc3\xb3n fets de pedra, mentre que les baranes, profusament decorades, son de ferro forjat. Llindes, muntants i ampits dels balcons sobresurten de la l\xc3\xadnia de fa\xc3\xa7ana per mitj\xc3\xa0 d'una motllura simple. A la fa\xc3\xa7ana del jard\xc3\xad, per\xc3\xb2, aquesta motllura es configura a trav\xc3\xa9s d'un regruix de morter._NEWLINE_L'estructura de la fa\xc3\xa7ana principal s'articula per mitj\xc3\xa0 de tres eixos verticals d'obertures emmarcats per dues parelles de pilastres d'estil j\xc3\xb2nic d'ordre gegant que culminen amb un entaulament amb cornisa damunt del segon pis. La fa\xc3\xa7ana del jard\xc3\xad, molt m\xc3\xa9s \xc3\xa0mplia, s'articula per mitj\xc3\xa0 de sis eixos verticals rtimats per tres parelles de pilastres, arribant a duplicar la llargada de la fa\xc3\xa7ana principal. Damunt del cornisament (fet d'obra) d'ambdues fa\xc3\xa7anes s'al\xc3\xa7a un cos segon cos que compr\xc3\xa8n el tercer i quart nivell i que \xc3\xa9s resultat d'una desafortunada remunta de l'edifici produ\xc3\xafda a finals del segle XIX amb la finalitat de convertir-lo en un immoble plurifamiliar. Aquesta remunta articula les seves obertures (\xc3\xbanicament a base de petites finestres quasi quadrangulars) que no respecten la composici\xc3\xb3 de la fa\xc3\xa7ana inferior. Aquesta remunta provoc\xc3\xa0 la destrucci\xc3\xb3 de la coberta original de l'edifici i la balaustrada que probablement el coronava, de la mateixa manera que, amb els seus baixants, es destru\xc3\xad part del cornisament i es desvirtu\xc3\xa0 l'honorable fa\xc3\xa7ana original del jard\xc3\xad elevat. Pel que fa l'interior de l'edifici, pr\xc3\xa0cticament res es conserva de l'edificaci\xc3\xb3 original, m\xc3\xa9s enll\xc3\xa0 dels forjats, molt malmesos degut al mal \xc3\xbas._NEWLINE_En relaci\xc3\xb3 als elements mobles apreciables a l'interior destaca, nom\xc3\xa9s, la fusteria que conforma els balcons dels pisos principal i segon i llurs porticons. Decorada amb carteles corbes de perfil ondulant, aquesta fusteria podria datar del mateix segle XVIII._NEWLINE_El jard\xc3\xad elevat presenta avui dos nivells units per mitj\xc3\xa0 d'una escala de recent factura. El nivell superior reposa damunt de tres portals afrontats al carrer de Verdaguer i Call\xc3\xads que donen pas (els dos laterals) a botigues i (el central) a una font d'\xc3\xbas p\xc3\xbablic. Damunt d'aquesta font s'al\xc3\xa7a un interessant pavell\xc3\xb3 quadrangular amb els angles escap\xc3\xa7ats emmarcat per pilastres toscanes faixades i amb els murs revestits d'una rocalla de gran plasticitat. Sobre l'entaulament del templet s'hi endevina un fris cer\xc3\xa0mic policromat i les restes d'una decoraci\xc3\xb3 escult\xc3\xb2rica avui il\xc2\xb7legible. Per la resta, s'ha documentat que, com a m\xc3\xadnim fins a la d\xc3\xa8cada de 1860, el jard\xc3\xad presentava un grup de parterres a la francesa, ordenats per una estricta simetria al voltant d'una font ornamental circular ubicada al jard\xc3\xad inferior i de la que no es conserven traces.\n_START_SECTION_\nHist\xc3\xb2ria\n_START_PARAGRAPH_\nAquest habitatge, unifamiliar en origen, va ser constru\xc3\xaft vers la d\xc3\xa8cada de 1770. A finals del segle XIX es realitzaren les obres de remunta dels dos darrers pisos per extreure rendiment econ\xc3\xb2mic a l'edifici en esdevenir habitatge plurifamiliar. Ja al segle XX, els baixos de l'edifici acollirien la seu del Cercle Barcelon\xc3\xa8s de Sant Josep, reunint un quadre esc\xc3\xa8nic de teatre amateur. En l'actualitat l'edifici acull les depend\xc3\xa8ncies de l'Espai de Creaci\xc3\xb3 Antic Teatre, un centre d'arts esc\xc3\xa8niques contempor\xc3\xa0nies."